Czesław Gęborski (rodz. 5 czerwca 1924 we Dōmbrowie, ōm 14 czerwca 2006) – polski zbrodniorz, kapitan MBP we "Ludowyj Polsce", kōmyndant ôbozu we Łambinowicach. Żywot. Niym zaczyna sie II światowo wojna, miyszkoł we Dōmbrowie. Tajla miymieckij ôkupacyje spyńdźōł we ôbozie we Kochlowicach, ze kerygo citnył we kwejtniu 1943. Bōł ferajnistōm Ludowyj Armije, za co go haresztowali we 1944, nale LA ôdbiōła transzport ze niym do Auszwic. Niyskorzi trefiōł do kōmōnistycznyj partyzantki. Kej wojna miała szlus, wstōmpiōł do Ôbywatelskij Milicyje, kaj gibko stoł sie sierżantym. Do marca 1945 robiōł we Świyntochlowicach, a niyskorzi we Niymodlinie. We lipniu 1945 stoł sie komyndantym kōncyntracyjnego ôbozu we Łambinowicach. Tam bōł festylniy ôkrutny a bestialsko taktowoł wiyńźńōw. Ubijoł po dwa bajtle za roz - roztrzaskiwoł je łbym ô łeb. Majerantnym kozoł stoć po szyje we wodzie, a kej keryś sie ôbaloł, to go niy retowoł. We październiku 1945 podhajcoł barak, a kej go ftoś prōbowoł gasić, to go zastrzyloł, pomarło tedy 48 ludzi. Skirz tego straćōł fōnkcyjo a postawiyli go do gerychtu, nale sprawa umorzili we 1947, a Gęborski dostoł stopiyń kapitana. Po 1956 zajś zaczōn sie proces ô Łambinowicy, a Gęborski trefiōł do haresztu, nale go uniywińnili. We kōńcu 90. lot XX stolecio aże do 2005 trwoł jigo proces ô śmyjrć 48 ôsōb, nale ja odroczyli skirz "złego stanu zdrowio ôbskarżōnego".